Predkladacia správa

Ministerstvo zahraničných vecí SR predkladá materiál “Informácia o priebehu a výsledkoch hlavnej časti 63. zasadnutia Valného zhromaždenia Organizácie Spojených národov“ na rokovanie vlády na základe uznesenia vlády SR č. 516/2008 zo dňa 20. augusta 2008.

Cieľom materiálu je informovať vládu SR o priebehu a výsledkoch hlavnej časti 63. zasadnutia Valného zhromaždenia Organizácie Spojených národov, ktorá sa konala v období od 16. septembra do 24. decembra 2008. Materiál hodnotí priebeh všeobecnej rozpravy Valného zhromaždenia Organizácie Spojených národov (23. – 29. septembra 2008), podujatia na vysokej úrovni k plneniu miléniových rozvojových cieľov a rozvojovým potrebám Afriky a informuje o práci pléna VZ OSN a hlavných výborov VZ OSN.

Delegáciu SR na 63. zasadnutí VZ OSN viedol minister zahraničných vecí SR Ján Kubiš, ktorý sa oficiálnej časti zúčastnil v dňoch 21. - 27. septembra 2008 a v rámci všeobecnej rozpravy VZ OSN vystúpil s prejavom dňa 26. septembra 2008. Účasť ministra zahraničných vecí SR J. Kubiša na oficiálnej časti 63. zasadnutia VZ OSN v New Yorku a jeho sprievodných podujatiach bola vyjadrením aktívneho prístupu SR k aktuálnym otázkam v oblasti globálnych výziev, trvalo udržateľného rozvoja, hospodárskej spolupráce, mieru a bezpečnosti, prevencie konfliktov a regionálnej spolupráce s dôrazom na úlohu efektívneho multilateralizmu.

Delegácia SR postupovala v súlade so smernicou, ktorú schválila vláda SR uznesením č.  516/2008 dňa 20. augusta 2008. 

Materiál sa predkladá na rokovanie vlády ako informácia a v súlade s čl. 10 ods. 6a Smernice na prípravu a predkladanie materiálov na rokovanie vlády SR nebol predmetom medzirezortného pripomienkového konania. 

Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.